ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2437/96 υποβολή: Irene Soltwedel-Schδfer (V) προς την Επιτροπή (18 Σεπτεμβρίου 1996)

Θέμα: Κανονισμός Συμβουλίου (ΕΚ) αριθ. 3281/94 του Δεκεμβρίου 1994 σχετικά με πολυετές σύστημα γενικευμένων δασμολογικών προτιμήσεων για ορισμένα βιομηχανικά προϊόντα καταγωγής αναπτυσσομένων χωρών για την περίοδο 1995-1998

1. Θα συνεχίσει πιθανώτατα η Ινδία από την 1η Ιανουαρίου 1998 να συγκαταλέγεται στις χώρες που επωφελούνται από τον κανονισμό (ΕΚ) αριθ. 3281/94 ((EE L 348 της 31.12.1994, σελ. 1 ));

2. Είναι διαθέσιμη η έκθεση της Επιτροπής, που αναφέρεται στο άρθρο 7, παρ. 2, όσον αφορά τα αποτελέσματα των ερευνών που πραγματοποιήθηκαν από διεθνείς φορείς για τη σχέση μεταξύ εμπορίου και δικαιωμάτων των εργαζομένων;

3. Έχει υποβληθεί ήδη εκ μέρους της Επιτροπής η αναφερόμενη στο άρθρο 7, παρ. 3 πρόταση απόφασης του Συμβουλίου;

4. Η χορήγηση περαιτέρω δασμολογικών προτιμήσεων θα περιορισθεί σε ορισμένες ομάδες προϊόντων ή θα ισχύσει για τις εξαγωγές των κρατών, που πληρούν τις προϋποθέσεις που αναφέρονται στο άρθρο 7;

5. Υπάρχει εκ μέρους της Ινδίας αίτηση για τη χορήγηση προτιμησιακών περιθωρίων, που στηρίζεται στην έγκριση και εφαρμογή εσωτερικών κρατικών νομικών διατάξεων, που περιλαμβάνουν τις διατάξεις της συμφωνίας ΙΑΟ αριθ. 138 σχετικά με το κατώτερο όριο ηλικίας για την πρόσβαση σε εργασία;

6. Μπορεί να γίνει δεκτή μια αίτηση για τη χορήγηση προτιμησιακών περιθωρίων μόνον τότε, εάν υποβληθεί από την κυβέρνηση μιας χώρας, ή θα ήταν δυνατό, να υποβάλει μια ιδιωτική οργάνωση αίτηση για αυτή τη χορήγηση σχετικά με προϊόντα για τα οποία - με την αναγραφή ενός ειδικού σήματος - υπάρχει εγγύηση για την τήρηση κατά την παραγωγή τους π.χ. της συμφωνίας ΙΑΟ αριθ. 138 σχετικά με το κατώτερο όριο ηλικίας για την πρόσβαση σε εργασία;

Απάντηση του κ. Marνn εξ ονόματος της Επιτροπής (14 Οκτωβρίου 1996)

1. Ναι.

2. Όχι. Το άρθρο 7 παράγραφος 2 προβλέπει την εξέταση αυτής της έκθεσης από το Συμβούλιο το 1997.

3. Όχι. Το άρθρο 7 παράγραφος 3 προβλέπει ότι η Επιτροπή υποβάλλει αυτήν την πρόταση στο Συμβούλιο, συνεκτιμώντας τα αποτελέσματα των εργασιών που αναφέρονται στο σημείο 2, κατά συνέπεια το 1997.

4. Το πεδίο εφαρμογής του άρθρου 7 δεν περιορίζεται όσον αφορά τα προϊόντα.

5. Όχι.

6. Το άρθρο 7 προβλέπει ότι πρόσθετες προτιμήσεις θα παρέχονται στις χώρες που ζητούν κάτι τέτοιο γραπτώς. Όσον αφορά την πρακτική εφαρμογή αυτής της διάταξης στο επίπεδο κάθε επιμέρους πράξης εξαγωγής, η Επιτροπή θα θεσπίζει τις σχετικές λεπτομέρειες στο πλαίσιο της πρότασης που αναφέρεται στο σημείο 3. Εν πάση περιπτώσει, η θεμελιώδης αρχή του συστήματος των γενικευμένων προτιμήσεων είναι ότι η τήρηση των προϋποθέσεών του διασφαλίζεται από τις κυβερνητικές αρχές της δικαιούχου χώρας και όχι από οργανώσεις του ιδιωτικού τομέα.
ΓΡΑΠΤΗ ΕΡΩΤΗΣΗ E-2496/96 υποβολή: Salvador Garriga Polledo (PPE) προς την Επιτροπή (25 Σεπτεμβρίου 1996)

Θέμα: Προϋπολογισμός 1997 - Πληρωμές κατηγορίας 2

Είναι διατεθειμένη η Επιτροπή να υποβάλει συμπληρωματικό προϋπολογισμό του 1997, σε περίπτωση που οι πληρωμές της κατηγορίας 2 αποδειχθούν ανεπαρκείς;

Απάντηση του κ. Liikanen εξ ονόματος της Επιτροπής (17 Οκτωβρίου 1996)

Αν οι προβλέψεις πληρωμών στον προϋπολογισμό 1997, ως αποτέλεσμα των περικοπών που πραγματοποιήθηκαν στο σχέδιο προϋπολογισμού, αποδειχθούν ανεπαρκείς για να εξασφαλίσουν την κάλυψη των υποχρεώσεων πληρωμών στους τομείς των στόχων 2, 3, 4, 5, η Επιτροπή θα υποβάλει συμπληρωματικό προϋπολογισμό κατά τις αρχές του Οκτωβρίου 1997.

Η Επιτροπή έκανε δήλωση σχετικά με τα θέματα αυτά με την ευκαιρία του Συμβουλίου Προϋπολογισμού στις 25 Ιουλίου 1996.
ΓΡΑΠΤΗ ΕΡΩΤΗΣΗ E-2053/96 υποβολή: Jesϊs Cabezσn Alonso (PSE) προς την Επιτροπή (19 Iουλίου 1996)

Θέμα: Ευρωπαϊκό Συμβούλιο της Φλωρεντίας για την απασχόληση

Το Ευρωπαϊκό Συμβούλιο της Φλωρεντίας ουδόλως συνετέλεσε στην προώθηση του θέματος της υιοθέτησης μιας κοινής πολιτικής στον τομέα της απασχόλησης. Δεδομένου ότι η απασχόληση αποτελεί μέγιστη προτεραιότητα όπως έχει αναγνωρισθεί από τις κυβερνήσεις των κρατών μελών, τα όργανα της Ένωσης και τους κοινωνικούς εταίρους,

Με αυτές τις συνθήκες:

πώς εξηγεί η Επιτροπή την απόρριψη των προτάσεών της σε αυτόν τον τομέα; Ποιά θα είναι η τύχη των προτάσεων των διασκέψεων κορυφής του Έσσεν και της Μαδρίτης για την ένταξη στη Συνθήκη της ΕΕ ενός κεφαλαίου για την απασχόληση κατά την αναθεώρηση της από τη Διακυβερνητική Διάσκεψη το 1996;

Απάντηση του κ. Oreja εξ ονόματος της Επιτροπής (21 Οκτωβρίου 1996)

Το Ευρωπαϊκό Συμβούλιο της Φλωρεντίας όρισε τις στρατηγικές κατευθυντήριες γραμμές σχετικά με την απασχόληση, την οικονομική ανάπτυξη και τον ανταγωνισμό που αντανακλούν τη γενική ολοκληρωμένη προσέγγιση για το θέμα αυτό καθώς και πολλές από τις ειδικές προτάσεις που παρουσίασε η Επιτροπή στην ανακοίνωσή της, της 5ης Ιουνίου 1996, σχετικά με το σύμφωνο εμπιστοσύνης ((CSE (96) 1 τελικό. )).

Το Ευρωπαϊκό Συμβούλιο του Δουβλίνου, το Δεκέμβριο 1996, θα δώσει την ευκαιρία να γίνει η ανασκόπηση της προόδου που επιτεύχθηκε, σε όλα τα επίπεδα, όσον αφορά την εφαρμογή της ευρωπαϊκής στρατηγικής για την απασχόληση και να γίνουν συστάσεις για τη λήψη περαιτέρω μέτρων βάσει κοινής έκθεσης που θα συνταχθεί από το Συμβούλιο και την Επιτροπή.

Πολλοί συμμετέχοντες στη Διακυβερνητική Διάσκεψη, συμπεριλαμβανομένης της Επιτροπής, πρότειναν να ενταχθούν στη Συνθήκη ειδικές διατάξεις για την εφαρμογή κοινής στρατηγικής στον τομέα της απασχόλησης. Η πρόταση αυτή εξετάζεται στη Διακυβερνητική Διάσκεψη.
ΓΡΑΠΤΗ ΕΡΩΤΗΣΗ P-2001/96 υποβολή: Yves Verwaerde (PPE) προς την Επιτροπή (12 Iουλίου 1996)

Θέμα: Απόφαση της Ευρωπαϊκής Επιτροπής με ημερομηνία 12 Ιουλίου 1989 - υπόθεση UIP

Δεδομένου ότι η απόφαση (89/467/ΕΟΚ ((ΕΕ L 226, 3.8.1989, σ. 25 ))) της Ευρωπαϊκής Επιτροπής στην υπόθεση UIP, με ημερομηνία 12 Ιουλίου 1989, ήταν ευνοϊκή για την UIP υπό τον όρο η εν λόγω θυγατρική εταιρία και οι κεντρικές εταιρίες να προωθούν την ευρωπαϊκή παραγωγή,

1. θεωρεί η Επιτροπή ότι τηρήθηκε ο όρος αυτός;

2. εάν όχι, για ποιούς λόγους;

Απάντηση του κ. Van Miert εξ ονόματος της Επιτροπής (30 Ιουλίου 1996)

Πράγματι, η συμβολή της κοινής θυγατρικής UIP στην ευρωπαϊκή παραγωγή ήταν ένας από τους παράγοντες που λήφθηκαν υπόψη κατά την έκδοση της απόφασης της 12ης Ιουλίου 1989. Προκειμένου να προσδιορισθεί αν η απαλλαγή αυτή πρέπει να ανανεωθεί ή όχι, η Επιτροπή εξετάζει σήμερα τα αποτελέσματα της κοινής αυτής θυγατρικής στην αγορά του κινηματογράφου. Στα αποτελέσματα αυτά περιλαμβάνεται, μεταξύ άλλων, ο αντίκτυπος της κοινής θυγατρικής επί της ευρωπαϊκής παραγωγής. Μέχρι στιγμής, πάντως, η Επιτροπή δεν έχει ακόμη ολοκληρώσει τις έρευνές της επί του θέματος.
ΓΡΑΠΤΗ ΕΡΩΤΗΣΗ E-2257/96 υποβολή: Κατερίνα Δασκαλάκη (UPE) προς την Επιτροπή (9 Αυγούστου 1996)

Θέμα: Προβλήματα επιδότησης των ελαιοπαραγωγών

Γνωρίζει η Επιτροπή τα σοβαρά προβλήματα που προκύπτουν για τον έλληνα ελαιοκαλλιεργητή με τον καθορισμό της επιδότησης του παραγωγού στο λάδι ανά δένδρο (και όχι ανά κιλό προϊόντος, όπως μέχρι τώρα) και με όλες τις συναφείς διαφοροποιήσεις που επέφερε με τις νέες προτάσεις της για την αναμόρφωση της αγοράς του ελαιολάδου;

Γνωρίζει ότι η απόδοση σε καρπό και λάδι εξαρτάται από πολλούς παράγοντες πλην της χώρας παραγωγής (π.χ. κλίμα, έδαφος, ποικιία, καλλιεργητικές φροντίδες κ.ά.); Υπήρξε σχετική επιστημονική μελέτη ή η πρόταση διατυπώθηκε βάσει λογιστικών και μόνον στοιχείων; Πώς αντιμετωπίζει το γεγονός ότι η Ελλάδα στερείται ελαιοκομικού μητρώου και τι σκοπεύει να πράξει;

Απάντηση του κ. Fischler εξ ονόματος της Επιτροπής (23 Σεπτεμβρίου 1996)

Η Επιτροπή δεν έλαβε ακόμη θέση και, συνεπώς, δεν έχει εγκρίνει ακόμη πρόταση με σκοπό την προσεχή μεταρρύθμιση της κοινής οργάνωσης αγοράς (ΚΟΑ) του ελαιόλαδου.

Σχετικά με αυτήν την ΚΟΑ, είναι δυνατόν να εξεταστούν πολλά μεταρρυθμιστικά σχέδια. Εξάλλου, η Επιτροπή έχει συνείδηση του γεγονότος ότι η απόδοση σε καρπούς και σε λάδι είναι ένας παράγοντας που εξαρτάται από πολλές παραμέτρους, όπως επισημαίνει και το Αξιότιμο Μέλος του Κοινοβουλίου. Ωστόσο, η επιλογή της Επιτροπής, όσον αφορά την πρότασή της στο Συμβούλιο, θα καθοριστεί λαμβανομένων υπόψη όλων των παραγόντων και όλων των πτυχών αυτού του θέματος προς το συμφέρον των κοινοτικών ελαιοκαλλιεργητών και των άλλων κοινωνικοεπαγγελματικών κατηγοριών του τομέα.

Λαμβανομένης υπόψη της πρόσφατης πείρας της λειτουργίας αυτής της ΚΟΑ, κυρίως σε καθένα από τα κράτη μέλη παραγωγής, τα οποία είναι άλλωστε οι μεγαλύτεροι καταναλωτές αυτού του προϊόντος, η πρόταση αυτή θα επιχειρήσει να απλουστεύσει το καθεστώς και να λάβει περισσότερο απ'ό,τι στο παρελθόν υπόψη τις κοινωνικές και περιβαλλοντικές διαστάσεις της ελαιοκαλλιέργειας.
ΓΡΑΠΤΗ ΕΡΩΤΗΣΗ E-1982/96 υποβολή: Hiltrud Breyer (V) προς την Επιτροπή (17 Iουλίου 1996)

Θέμα: Δεδομένα όσον αφορά το βόειο κρέας

1. Ποια είναι τα δεδομένα όσον αφορά την παραγωγή, την εξαγωγή και τις εισαγωγές βοείου κρέατος για κάθε επί μέρους κράτος μέλος;

2. Από που προέρχονται στα επί μέρους κράτη μέλη, τα αποθέματα βοείου κρέατος που πωλούνται στο εμπόριο ανά χώρα προελεύσεως και κράτος μέλος;

Απάντηση του κ. Fischler εξ ονόματος της Επιτροπής (5 Σεπτεμβρίου 1996)

1. Παραγωγή και ανταλλαγή βοείου κρέατος ανά κράτος μέλος το 1995

(χιλιάδες τόνοι)

>TABLE>

2. Μεταξύ των αποθεμάτων βοείου κρέατος που διατίθενται στο εμπόριο, η Επιτροπή έχει πληροφορίες μόνον γι' αυτά που λαμβάνουν ενίσχυση στην ιδιωτική αποθεματοποίηση ή είναι αποθηκευμένα λόγω των δημοσίων αγορών στην παρέμβαση. Στις 31 Δεκεμβρίου 1995, η κατάσταση των δημόσιων αποθεμάτων βοείου κρέατος παρέμβασης, είχε ως εξής:

(τόνοι)

>TABLE>
ΓΡΑΠΤΗ ΕΡΩΤΗΣΗ E-2062/96 υποβολή: Glyn Ford (PSE) προς την Επιτροπή (26 Iουλίου 1996)

Θέμα: Κριτήρια για τις μελέτες περιβαλλοντικών επιπτώσεων

Μπορεί η Επιτροπή να μας παράσχει λεπτομέρειες σχετικά με τις νέες κατευθύνσεις για την Οδηγία περί αξιολόγησης των περιβαλλοντικών επιπτώσεων;

Συγκεκριμένα, ποιά είναι τα κριτήρια κλίμακος, δυνάμει της νέας οδηγίας, βάσει των οποίων ένα κτήριο ή ένα δημόσιο έργο θεωρείται ότι πρέπει να αποτελέσει αντικείμενο μελέτης περιβαλλοντικών επιπτώσεων;

Απάντηση της κ. Bjerregaard εξ ονόματος της Επιτροπής (16 Σεπτεμβρίου 1996)

Τα έργα που απαριθμούνται στο Παράρτημα ΙΙ της οδηγίας 85/337/ΕΟΚ του Συμβουλίου για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον πρέπει να υποβάλλονται σε εκτίμηση σύμφωνα με την οδηγία, όταν τα κράτη μέλη κρίνουν ότι ενδέχεται να έχουν σημαντικές επιπτώσεις στο περιβάλλον. Με την πρόταση οδηγίας για την τροποποίηση της οδηγίας 85/337/ΕΟΚ θα προστεθεί ένα νέο παράρτημα στην οδηγία του 1985, το οποίο θα περιέχει έναν κατάλογο με κριτήρια επιλογής, τα οποία θα πρέπει να λαμβάνουν υπόψη τα κράτη μέλη, όταν καθορίζουν ποιά έργα του Παραρτήματος ΙΙ πρέπει να υποβάλλονται σε εκτίμηση. Ο κατάλογος δεν περιέχει, εν τούτοις, ειδικά κατώφλια μεγέθους για έργα του Παραρτήματος ΙΙ. Το Συμβούλιο καθόρισε κοινή θέση επί της προτάσεως αυτής στις 25 Ιουλίου 1996 και αυτή η κοινή θέση διαβιβάσθηκε στο Κοινοβούλιο για τη δεύτερη ανάγνωση.

Επιπλέον αυτών των νομοθετικών εξελίξεων, η Επιτροπή έχει επίσης δημοσιεύσει ορισμένους άτυπους οδηγούς, οι οποίοι παρέχουν πρακτικές πληροφορίες για τις αρμόδιες αρχές που συμμετέχουν στην εξέταση έργων του Παραρτήματος ΙΙ και στον προσδιορισμό του πεδίου και την επανεξέταση των περιβαλλοντικών δηλώσεων.
ΓΡΑΠΤΗ ΕΡΩΤΗΣΗ E-1961/96 υποβολή: Peter Truscott (PSE) προς την Επιτροπή (16 Iουλίου 1996)

Θέμα: Νομοθεσία σχετικά με την εμφύτευση ανθρωπίνων γονιδίων στα ζώα

Θα μπορούσε η Επιτροπή να απαριθμήσει τα ισχύοντα νομοθετήματα για τον έλεγχο της πώλησης ζώων στα οποία έχουν εμφυτευθεί ανθρώπινα γονίδια με σκοπό την ιατρική έρευνα;

Απάντηση της κας Bjerregaard εξ ονόματος της Επιτροπής (16 Σεπτεμβρίου 1996)

Δεν έχει θεσπισθεί ειδική νομοθεσία για τον έλεγχο της πώλησης ζώων στα οποία έχουν εμφυτευθεί ανθρώπινα γονίδια με σκοπό την ιατρική έρευνα.

Η οδηγία 90/220/ΕΟΚ ((ΕΕ αριθ. L 117, της 8ης Μαΐου 1990, σ. 15 )) του Συμβουλίου για τη σκόπιμη ελευθέρωση γενετικώς τροποποιημένων οργανισμών στο περιβάλλον περιέχει διατάξεις για τη διάθεση στην αγορά προϊόντων που περιέχουν ή αποτελούνται από ΓΤΟ, που προορίζονται για ελευθέρωση στο περιβάλλον. Τα ζώα στα οποία αναφέρεται το Αξιότιμο Μέλος περιορίζονται σε περιορισμένη χρήση, αλλά δεν καλύπτονται από την οδηγία 90/219/ΕΟΚ ((ΕΕ αριθ. L 117, της 8ης Μαΐου 1990, σ. 1. )) για την περιορισμένη χρήση γενετικώς τροποποιημένων μικροοργανισμών, αφού η εν λόγω οδηγία εφαρμόζεται μόνον για μικροοργανισμούς.

Όλα τα ζώα που χρησιμοποιούνται για πειραματικούς σκοπούς, συμπεριλαμβανομένων εκείνων που χρησιμοποιούνται με σκοπό την ιατρική έρευνα καλύπτονται από την οδηγία 86/609/ΕΟΚ ((EE αριθ. L 358, της 18ης Δεκεμβρίου 1986, σ. 1. )) σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς.
ΓΡΑΠΤΗ ΕΡΩΤΗΣΗ E-2408/96 υποβολή: Johanna Maij-Weggen (PPE) προς την Επιτροπή (11 Σεπτεμβρίου 1996)

Θέμα: Η αναγκαία ανακαίνιση της πόλης Παραμάριμπο

Έχει πληροφορηθεί η Επιτροπή ότι το Κοινοβούλιο του Σουρινάμ έχει καταστραφεί από τεράστια πυρκαγιά;

Γνωρίζει η Επιτροπή ότι το ξύλινο κτίριο του κοινοβουλίου ήταν ένα από τα ωραιότερα παλιά οικοδομήματα της πρωτεύουσας Παραμάριμπο και ανήκε, μαζί με πολλά άλλα ξύλινα κτίρια, στην πολιτιστική κληρονομιά του Σουρινάμ;

Γνωρίζει η Επιτροπή ότι ακόμα πολλά ξύλινα κτίρια βρίσκονται σε αξιοθρήνητη κατάσταση και τελικά αν δεν ανακαινιστούν εγκαίρως θα πρέπει να θεωρούνται πλέον ως οριστικώς καταστρεμμένα;

Αντιλαμβάνεται ότι η ανακαίνιση και αποκατάσταση κτιρίων του Παραμάριμπο μπορεί να δημιουργήσει πολλές θέσεις εργασίας σε μια πόλη που μαστίζεται από την ανεργία και ότι μ' αυτόν τον τρόπο η πόλη γίνεται ιδιαίτερα ελκυστική για τον τουρισμό ο οποίος με τη σειρά του, μπορεί επίσης να δημιουργήσει τις απαραίτητες θέσεις εργασίας;

Σε τί ύψος βρίσκονται τα ποσά που λαμβάνει το Σουρινάμ ετησίως από τα κονδύλια αναπτυξιακής βοήθειας για τα κράτη ΑΚΕ και είναι δυνατόν, εάν υπάρξει και η βούληση από την κυβέρνηση του Σουρινάμ, να διατεθεί ένα μέρος του ποσού αυτού για την αναστύλωση του κοινοβουλίου του Σουρινάμ και την ανακαίνιση της πόλης του Παραμάριμπο;

Απάντηση του κ. Pinheiro εξ ονόματος της Επιτροπής (15 Οκτωβρίου 1996)

Η Επιτροπή έχει ενημερωθεί σχετικά με την πυρκαϊά που κατέστρεψε την 1η Αυγούστου 1996 τα ιστορικά κτίρια στα οποία στεγάζονται η Εθνοσυνέλευση και το Υπουργείο Εξωτερικών στην πρωτεύουσα του Σουρινάμ, Παραμαρίμπο. Η Επιτροπή γνωρίζει επίσης ότι, μετά την πυρκαϊά, οι Κάτω Χώρες απηύθυναν επιστολή στην κυβέρνηση του Σουρινάμ, στην οποία αναφέρουν ότι είναι έτοιμες να χρηματοδοτήσουν την ανοικοδόμηση των κτιρίων της Εθνοσυνέλευσης και του Υπουργείου Εξωτερικών. Η ολλανδική κυβέρνηση είχε ήδη συμμετάσχει στην αποκατάσταση άλλων ιστορικών κτιρίων, όπως είναι το Προεδρικό Μέγαρο και το οχυρό Ζεελάντια.

Όσον αφορά τη συνδρομή της Κοινότητας, το Σουρινάμ έλαβε κατά την τελευταία πενταετία 27 εκατ. ECU στο πλαίσιο του πρώτου χρηματοδοτικού πρωτοκόλλου της Σύμβασης της Λομέ IV. Στο εγγύς μέλλον θα αρχίσουν συνομιλίες με την κυβέρνηση του Σουρινάμ σχετικά με τις προτεραιότητες των προγραμματιζόμενων πόρων, που θα διατεθούν στο Σουρινάμ με τη μορφή εθνικού ενδεικτικού προγράμματος στο πλαίσιο του δεύτερου χρηματοδοτικού πρωτοκόλλου της Σύμβασης της Λομέ IV. Χωρίς να προδικάζεται το αποτέλεσμα αυτών των συνομιλιών και με δεδομένη την επιθυμία των Κάτω Χωρών να συμμετάσχουν στην ανοικοδόμηση των ανωτέρω κτιρίων, δεν φαίνεται πιθανό η αποκατάσταση ιστορικών κτιρίων να θεωρηθεί βασικός τομέας μελλοντικής ενίσχυσης στο πλαίσιο του Ευρωπαϊκού Ταμείου Ανάπτυξης.
ΓΡΑΠΤΗ ΕΡΩΤΗΣΗ E-1938/96 υποβολή: Miguel Arias Caρete (PPE) προς την Επιτροπή (16 Iουλίου 1996)

Θέμα: Καθυστέρηση της καταβολής των επιστροφών κατά την εξαγωγή

Δεν υπάρχει σήμερα στην Κοινοτική νομοθεσία καμία διάταξη όσον αφορά την προθεσμία εντός της οποίας πρέπει να πραγματοποιηθεί η καταβολή των επιστροφών κατά την εξαγωγή, με αποτέλεσμα να κυμαίνεται σημαντικά μεταξύ των κρατών μελών, από λιγότερο από ένα μήνα στην Ολλανδία ή τη Γαλλία έως τέσσερις μήνες στην Ισπανία ή την Ιταλία.

Το γεγονός αυτό καταδεικνύει το παράλογο - που αναγνωρίσθηκε από το ΕΓΤΠΕ - να θεσπίζεται ένα δικαίωμα για τους επιχειρηματίες του οποίου η πρακτική εφαρμογή να υπονομεύεται εν συνεχεία ή και να προκαλεί παραμορφώσεις των όρων ανταγωνισμού στην αγορά.

Ενόψει των ανωτέρω, δε θεωρεί η Επιτροπή απαραίτητο να εισαχθεί στην Κοινοτική νομοθεσία διάταξη που να ορίζει τη μέγιστη προθεσμία εντός της οποίας πρέπει να καταβάλλονται αυτές οι επιστροφές;

Aπάντηση του κ. Fischler εξ ονόματος της Επιτροπής (5 Σεπτεμβρίου 1996)

Η Επιτροπή διαβεβαιώνει το Αξιότιμο Μέλος του Κοινοβουλίου ότι δεν υπάρχουν στην κοινοτική νομοθεσία διατάξεις που να αναγκάζουν τους οργανισμούς πληρωμών των κρατών μελών να καταβάλουν τα ποσά των επιστροφών στους επιχειρηματίες σε καθορισμένο χρόνο. Είναι γεγονός, ότι οι οργανισμοί πληρωμών πρέπει συχνά να έχουν τα αποδεικτικά στοιχεία άφιξης στον προορισμό στις τρίτες χώρες των εμπορευμάτων για τα οποία έχει ζητηθεί επιστροφή πριν μπορέσουν να προβούν στη διαδικασία εκκαθάρισης των φακέλων. Εντούτοις, η Επιτροπή στις σχέσεις της με τα κράτη μέλη, παρακολουθεί με προσοχή τις πρακτικές που εφαρμόζονται στον τομέα της εξέτασης και της εκκαθάρισης των φακέλων. Δεν παραλείπει να εφιστά την προσοχή των οργανισμών πληρωμών και, κατά περίπτωση, των εθνικών αρχών στις περιπτώσεις υπερβολικών καθυστερήσεων. Πράγματι, θεωρεί ότι οι πληρωμές αυτές πρέπει να καταβάλλονται εντός λογικής προθεσμίας, έτσι ώστε να μην θίγεται ο οικονομικός σκοπός του μέτρου.

Εξάλλου, η Επιτροπή υπενθυμίζει ότι, για να μειωθούν οι δυσμενείς επιπτώσεις από τις καθυστερημένες πληρωμές των επιστροφών, η Επιτροπή προβλέπει στο άρθρο 22 του κανονισμού (ΕΟΚ) αριθ. 3665/87 ((ΕΕ αριθ. L 351 της 14.12.1987. )), τη δυνατότητα να λαμβάνει ο εξαγωγέας συνολική ή μερική προκαταβολή της επιστροφής μετά από κατάθεση εγγυήσης.
ΓΡΑΠΤΗ ΕΡΩΤΗΣΗ E-2157/96 υποβολή: Bαrbara Dόhrkop Dόhrkop (PSE) προς την Επιτροπή (2 Αυγούστου 1996)

Θέμα: Εκτέλεση της θέσης Β3-2003: «Άλλες πολιτιστικές δράσεις που υλοποιούνται στην Κοινότητα και σε συνεργασία με τις τρίτες χώρες»

Στις παρατηρήσεις της θέσης Β3-2003, του γενικού προϋπολογισμού για το οικονομικό έτος 1996, το μεγαλύτερο μέρος της πίστωσης (4.710.000 Ecu, επί συνόλου 6.000.000), χορηγείται για συγκεκριμένες δράσεις.

Θα μπορούσε η Επιτροπή να διευκρινίσει ποιο μέρος του υπολοίπου 1.230.000 Ecu προορίζεται για τις τρίτες χώρες και ποιό για την Κοινότητα;

Ποιο ποσόν προορίζεται για τις χώρες εκείνες της Λατινικής Αμερικής στις συμφωνίες των οποίων με την ΕΕ περιλαμβάνεται πολιτιστική ρήτρα;

Ποιο ποσόν προορίζεται για τις χώρες που δεν έχουν συνάψει συμφωνίες με την Κοινότητα;

Ποιό ποσόν προορίζεται για τις τρίτες ευρωπαϊκές χώρες και για τις λοιπές χώρες του Κόσμου;

Βάσει ποιων κριτηρίων γίνεται η επιλογή των έργων;

Απάντηση του κ. Oreja εξ ονόματος της Επιτροπής (16 Οκτωβρίου 1996)

Κατά πρώτο λόγο, η Επιτροπή επιθυμεί να υπογραμμίσει ότι, κατά τη διάρκεια της επί του προϋπολογισμού διαδικασίας, της είναι δύσκολο να παρουσιάσει οριστικά αριθμητικά στοιχεία. Πάντως και ήδη από τώρα, μπορεί να παράσχει ορισμένες κατευθύνσεις.

Η Κοινότητα συνδέεται με 112 τρίτες χώρες μέσω συμφωνιών που περιέχουν πολιτιστικές ρήτρες και δεν διαθέτει επαρκή προϋπολογισμό για την κάλυψη των σχετικών δαπανών. Συνεπώς, η σημερινή τάση της Κοινότητας είναι να διακρίνει μεταξύ των κρατών που καλούνται να συμμετάσχουν στα ευρωπαϊκά πολιτιστικά προγράμματα (επί του παρόντος, 10 χώρες της Κεντρικής και Ανατολικής Ευρώπης, η Κύπρος και η Μάλτα), αφενός, και των λοιπών κρατών, αφετέρου.

Για τις συνδεδεμένες χώρες της Κεντρικής και Ανατολικής Ευρώπης, ως μεταβατικό μέτρο και εν αναμονή της έναρξης πολιτιστικών προγραμμάτων επί τη βάσει πρόσθετων πρωτοκόλλων της συνθήκης σύνδεσης, η Επιτροπή έχει προβλέψει ποσό περίπου 600.000 ECU για σχέδια από τις εν λόγω χώρες (τα σχέδια πρέπει να ανταποκρίνονται στους όρους των υφιστάμενων πολιτιστικών προγραμμάτων).

Προκειμένου ειδικότερα για τη Λατινική Αμερική, η Επιτροπή, στο πλαίσιο της πολιτιστικής της δράσης, δεν έχει λάβει παρά ελάχιστα σχέδια, από τα οποία ορισμένα έχουν δεχθεί υποστήριξη, όπως το «La casa de los tres mundos» (100.000 ECU).

Άλλωστε, ενισχύσεις ύψους 30.000 ECU (Θιβέτ) και 40.000 ECU (περιοδεία στη Νότια Αφρική της ορχήστρας μπαρόκ της Ευρωπαϊκής Ένωσης) χορηγήθηκαν σε πολιτιστικές δράσεις που ενδιαφέρουν άλλες τρίτες χώρες.

Στα πλαίσια της συνεργασίας με την Οργάνωση των Ηνωμένων Εθνών για την εκπαίδευση, την επιστήμη και τα πολιτιστικά θέματα, και με το Συμβούλιο της Ευρώπης, η Επιτροπή προβλέπει επίσης να υποστηρίξει κοινές δράσεις στον πολιτιστικό τομέα. Για το σκοπό αυτό, προβλέπεται να πραγματοποιηθεί λίαν προσεχώς μία συντονιστική συνάντηση.
ΓΡΑΠΤΗ ΕΡΩΤΗΣΗ E-1678/96 υποβολή: Anita Pollack (PSE) προς την Επιτροπή (24 Iουνίου 1996)

Θέμα: EUROSTAT

Έχει θέσει η EUROSTAT περιορισμούς όσον αφορά την χρήση των πληροφοριών που εμπεριέχονται στις τριμηνιαίες εκδόσεις βιβλιοθήκης των cd-rom comext που πωλεί;

Απάντηση του κ. de Silguy εξ ονόματος της Επιτροπής (5 Σεπτεμβρίου 1996)

Οι εκδόσεις των κοινοτικών οργάνων προστατεύονται από αποκλειστικότητα δικαιωμάτων, είτε αυτό αναφέρεται ρητά είτε όχι. Αυτό ισχύει τόσο για τις έντυπες εκδόσεις όσο και για εκείνες σε άλλες μορφές. Έτσι, η χρήση που μπορεί να κάνει ένας αγοραστής Comext CD-ROM της Eurostat, (τριμηνιαία έκδοση ή έκδοση βιβλιοθήκης) του υλικού που περιλαμβάνεται διέπεται από νομοθεσία αποκλειστικότητας δικαιωμάτων και από τις διατάξεις των διεθνών συμβάσεων αποκλειστικότητας δικαιωμάτων, σύμφωνα με τους όρους αδείας εκμετάλλευσης (ένας χρήστης, ένας σταθμός ή τοπικό δίκτυο) σε συνδυασμό με τον τύπο του προϊόντος που έχει αγοραστεί.

Σε περιορισμένο αριθμό περιπτώσεων επιτρέπεται από το νόμο η αναπαραγωγή υλικού προστατευόμενου από αποκλειστικότητα δικαιωμάτων. Η αναπαραγωγή που δεν εμπίπτει στην κατηγορία αυτή, απαιτεί προηγούμενη γραπτή άδεια. Στην Υπηρεσία Επισήμων Εκδόσεων των Ευρωπαϊκών Κοινοτήτων που διαχειρίζεται τις άδειες αποκλειστικών δικαιωμάτων και λοιπές άδειες εξ ονόματος των θεσμικών οργάνων, θα πρέπει να υποβάλλονται γραπτές αιτήσεις για παροχή άδειας.

Στο πλαίσιο της αγοράς πληροφοριών, η τιμολόγηση των στατιστικών εκδόσεων έχει στόχο να εξασφαλιστεί η ισότιμη και χωρίς διάκριση πρόσβαση σε όλους, ιδιαίτερα σε εταιρείες που είναι πρόθυμες να αναδιανείμουν κοινοτικά στοιχεία (σύμφωνα με τους όρους των αποκλειστικών δικαιωμάτων), να υποστηριχθεί η ανάπτυξη υπηρεσιών εμπορικών πληροφοριών, που βασίζεται σε στοιχεία δημόσιου τομέα που μπορούν να τηρούνται από ιδιωτικούς φορείς ή εθνικές στατιστικές υπηρεσίες, να αποφευχθούν πρακτικές που αποτελούν εμπόδιο στις δραστηριότητες πωλήσεων των εθνικών στατιστικών υπηρεσιών και να εξασφαλιστεί η τήρηση των αποκλειστικών δικαιωμάτων, που καλύπτουν όχι μόνο τα στοιχεία αλλά επίσης την υποστήριξη, οργάνωση και προστιθέμενη αξία.
ΓΡΑΠΤΗ ΕΡΩΤΗΣΗ E-1883/96 υποβολή: Νικήτας Κακλαμάνης (UPE) προς την Επιτροπή (11 Iουλίου 1996)

Θέμα: Αντικατάσταση επαγγελματικών οχημάτων

Στο ελληνικό περιοδικό «ΤΡΟΧΟΙ ΚΑΙ TIR» αναφέρεται ότι η COMMISSION ενέκρινε τη χορήγηση κρατικής βοήθειας της πορτογαλικής κυβέρνησης προκειμένου να αντικατασταθούν τα παλαιά και ρυπογόνα οχήματα μεταφορών της χώρας αυτής με νέα και φιλικά προς το περιβάλλον, λόγω και των αυξημένων περιβαλλοντικών απαιτήσεων από χώρες όπως η Αυστρία κι άλλες.

Θα ήθελα να πληροφορηθώ αν θα μπορούσε να υπάρξει κάποιου είδους ενίσχυση ή επιδότηση εκ μέρους της Ευρωπαϊκής Ένωσης προς τους έλληνες επαγγελματίες του μεταφορικού κλάδου για την αντικατάσταση των οχημάτων τους, δεδομένου του ότι δεν είναι αντιρρυπαντικής τεχνολογίας και δεδομένων των περιορισμένων δυνατοτήτων του ελληνικού κράτους προς αυτή την κατεύθυνση.

Απάντηση της κας Wulf-Mathies εξ ονόματος της Επιτροπής (26 Σεπτεμβρίου 1996)

Τα διαρθρωτικά ταμεία θα μπορούσαν κατ' αρχήν να χορηγήσουν συγχρηματοδότηση για την αντικατάσταση των οχημάτων των επαγγελματιών του ελληνικού τομέα των οδικών μεταφορών. Ωστόσο, θα πρέπει κατά κύριο λόγο να εγκριθεί το εθνικό καθεστώς ενισχύσεων από την Επιτροπή, κατ' εφαρμογή του άρθρου 93 της συνθήκης ΕΚ (έλεγχος του συμβιβάσιμου προς τους κανόνες ανταγωνισμού). Κατά δεύτερον, η ελληνική κυβέρνηση θα πρέπει να υποβάλει αίτηση συγχρηματοδότησης η οποία πρέπει να είναι σύμφωνη με τις προτεραιότητες που έχουν καθοριστεί εντός των ορίων του κοινοτικού πλαισίου στήριξης για την Ελλάδα για την περίοδο 1994-1999.